Matrieks: Eerste eindeksamen-vraestelle 'heel billik' | Maroela Media
Die onderskeie Engelse vraestelle wat matrieks vanoggend as hul eerste vraestel in vanjaar se Nasionale Senior Sertifikaat- (NSS-)eksamen geskryf het, was heel billik en op peil.
Só sê Elrene du Plooy, departementshoof in Engels by Hoërskool Zwartkop in Centurion. Die onderskeie vraestelle in Engels huistaal, Engels eerste addisionele taal en Engels tweede addisionele taal is omstreeks 09:00 oor die hele land geskryf.
"Die kinders is baie gelukkig. Dit het wonderlik goed gegaan en hulle was goed voorberei."
Volgens Du Plooy was daar tog ook 'n paar uitdagende vrae in dié vraestelle van twee uur elk wat sekerlik vir kopkrap sou sorg.
Elizna Rousseau, matriekleerder aan die Hoërskool Oos-Moot in Pretoria, is ook gelukkig met die eerste vraestel van haar eindeksamen.
"Ek het regtig lekker geskryf. Ek het so gestres omdat dit die eerste een van die eksamen is, maar ek dink dit het baie goed gegaan."
Elizna vertel hoewel sy met een vraag geswoeg het, het sy betyds met haar vraestel klaargekry. Dít nadat sy in die rekordeksamen met haar tydsbestuur gesukkel het.
Braam Wiid van die Hoërskool Kalahari in Kuruman sê hoewel hy nie 'n taalboffin is nie, is hy meer as tevrede met die vraestel. Braam het Engels eerste addisionele taal geskryf.
Hy vertel dat die vraestel van twee uur lank ook oorgenoeg tyd gebied het. Braam het sy pen neeergesit, tien minute voor die tyd verstryk het.
Elizna en Braam skuif albei vanmiddag weer voor die boeke in om hulle voor te berei vir die eerste wiskundevraestel wat Vrydag geskryf word.
"Die gees by die skool was baie lekker vandag. Al my pelle het gesê hulle is bly die eerste een is klaar. Nou nog net 12 om te gaan!" skerts Braam.
Panyaza Lesufi, LUR vir onderwys en jeugontwikkeling in Gauteng, het gesê die nodige voorbereidings is gedoen om te verseker dat vanoggend se vraestelle vlot verloop het.
Nodige reëlings is getref om te verseker dat geen kragonderbrekings die eksamen ontwrig nie. Die departement het ook met die provinsie se taxiverenigings in aanraking gekom om te verseker dat leerders betyds vir die eksamen was.